বাংলাদেশ প্রকৌশল বিশ্ববিদ্যালয়ের পুরকৌশল বিভাগ থেকে স্নাতক শেষ করে কোরিয়ায় পাড়ি জমিয়েছিলাম ২০১৪ সালে। কোরিয়ান অ্যাডভান্সড ইনস্টিটিউট অব সায়েন্স অ্যান্ড টেকনোলজিতে (কাইস্ট) স্নাতকোত্তর করছি সিভিল অ্যান্ড এনভায়রনমেন্টাল ইঞ্জিনিয়ারিং বিভাগে। এখন পর্যন্ত এখানে শিক্ষাজীবনটা দারুণ কাটছে। কাইস্টসহ অন্য বিশ্ববিদ্যালয়গুলোতে সব মিলিয়ে আমরা প্রায় ৯০০ বাংলাদেশি শিক্ষার্থী আছি। আমাদের অভিজ্ঞতা স্বপ্ন নিয়ের পাঠকদের সঙ্গে ভাগাভাগি করে নিতেই আজ লিখতে বসেছি। কাইস্ট নিয়ে তো বলবই, তার আগে কোরিয়ায় উচ্চশিক্ষা প্রসঙ্গে একটু বিস্তারিত বলা প্রয়োজন।